《倚韵奉答赵中书昂二首 其一》
明代·韩雍

卓荦才华迈子云，紫薇花底散清芬。一池墨水时相近，满案芭蕉日更勤。

金匮夜抽书总秘，玉堂昼直漏稀闻。宦情莫叹遭逢晚，圣主于今正右文。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。